Oobah Butler ร้านอาหารอันดับ 1 ที่ไม่มีอยู่จริง
Oobah ชายที่หลอกทุกคน จนร้านอาหารของเขาติดอันดับ 1 ของ TripAdvisor ในลอนดอน เขาหลอกให้คนทั่วไปเชื่อได้อย่างไร แนวคิดของเขาคืออะไร?  ลงทุนแมนจะเล่าให้ฟัง
16 ก.ค. 2561

Oobah Butler ร้านอาหารอันดับ 1 ที่ไม่มีอยู่จริง  / โดย ลงทุนแมน
Oobah ชายที่หลอกทุกคน
จนร้านอาหารของเขาติดอันดับ 1 ของ TripAdvisor ในลอนดอน
เขาหลอกให้คนทั่วไปเชื่อได้อย่างไร
แนวคิดของเขาคืออะไร?
ลงทุนแมนจะเล่าให้ฟัง
เรื่องราวทั้งหมดของ Oobah Butler เริ่มต้นขึ้นในร้านอาหารแห่งหนึ่งในลอนดอน ซึ่งเขาเป็นพนักงานอยู่ที่ร้านนั้น
จนกระทั่งเมื่อวันที่ 11 สิงหาคม 2016 มีลูกค้าคนหนึ่งเข้ามารับประทานอาหาร แล้วเอาไปเขียนรีวิวลงบน TripAdvisor แบบไม่สมเหตุสมผล คือ อ้างว่ามีพนักงานไปจีบลูกค้า และ มียาพ่นแมลงในอาหาร
การรีวิวอันนี้จึงทำให้กลายเป็นจุดเริ่มต้นของความคิดแผลงๆ ของ Oobah ในครั้งนี้
Oobah ตั้งใจที่จะทำร้านอาหารที่ไม่ได้มีอยู่จริงขึ้นมา โดยใช้ชื่อว่า the Shed at Dulwich
เขาไม่ได้จะโกหกเพื่อกอบโกยผลประโยชน์ แต่เขาเพียงแค่อยากจะแก้เผ็ด TripAdvisor ที่จัดอันดับร้านอาหารตามเรตติ้งของคนที่เข้าไปเขียนรีวิว
เขาเริ่มอัดวิดีโอของตัวเองตั้งแต่วันแรกที่เริ่มคิดเรื่องนี้
แล้วอะไรคือเป้าหมายของการจัดฉากครั้งนี้?
การจัดฉากครั้งนี้ Oobah มีเป้าหมายว่า จะทำให้ร้านที่ไม่ได้มีตัวตนนี้ติดอันดับที่ 1 ของ TripAdvisor ให้ได้ จากทั้งหมด 18,190 ร้าน ในเมืองลอนดอน
Oobah ได้ตั้งกฎ 4 ข้อ สำหรับการสร้างร้านอาหารปลอมๆ ในครั้งนี้
1. ร้านอาหารต้องเป็น outdoor โดยเขาได้ใช้พื้นที่สวนเล็กๆ ที่บ้านเขา จัดฉากให้กลายเป็นร้านอาหาร
2. สร้างความแปลกประหลาด
3. สร้างบรรยากาศให้ความรู้สึกเหมือนบ้าน
4. การจะเข้ามากินที่ร้านต้องจองเท่านั้น
แล้วหลังจากนั้นเขาก็เริ่มปฏิบัติการครั้งนี้
 
Oobah เริ่มจากการซื้อโทรศัพท์พร้อมเบอร์ เพื่อเป็นเบอร์โทรของทางร้าน สำหรับลูกค้าที่โทรมาจองร้านอาหารของเขา
หลังจากนั้นเขาก็สร้างอาหารปลอมขึ้นมา ย้ำว่า สร้างอาหารปลอม เพราะว่าส่วนผสมของอาหารเป็นสิ่งที่กินไม่ได้เลย
ตัวอย่างเช่น
ครีมโกนหนวดเอามาทำเป็นวิปครีม
ที่ดับกลิ่นห้องน้ำเอามาทำเป็นพุดดิ้ง
และเท้าของเขาเอามาทำเป็นแฮม
ทั้งหมดที่เขาทำ คือ ทำเพื่อถ่ายรูปประกอบการรีวิวใน TripAdvisor
ซึ่งคนที่เป็นลูกค้า และ การรีวิวบน TripAdvisor ก็เป็นสิ่งที่สร้างขึ้นเองทั้งหมด
หลังจากที่โพสต์ลงบน TripAdvisor ก็มีคนโทรเข้ามาจองโต๊ะเรื่อยๆ ซึ่งเขาบอกกับทุกสายที่โทรมาว่า “ขอโทษครับ เต็มแล้วครับ” ไปเรื่อยๆ
จนกระทั่ง เดือนที่ 7 หลังจากที่เขาสร้างร้านปลอมๆ ขึ้นมา ก็ถือว่าบรรลุวัตถุประสงค์ที่เขาวางไว้ตั้งแต่แรก
ร้านอาหารของ Oobah ขึ้นเป็นอันดับที่ 1 ของ TripAdvisor ที่เมืองลอนดอน ประเทศอังกฤษ
หลังจากที่เขาทำตามเป้าหมายได้สำเร็จ
เขาก็ได้เปิดให้คนอื่นเข้ามากินที่ร้านจริงๆ แต่การเดินเข้ามาที่ร้านต้องปิดตาแล้วเกาะไหล่กันเข้ามา ส่วนอาหารของในร้านเขา เขานำอาหารแช่แข็งมาเสิร์ฟให้ลูกค้ากิน
และหลังจากนั้นเขาก็ได้ออกมาบอกความจริง..
วันที่ 1 พฤศจิกายน 2017 เขาก็ได้ออกมาเล่าเรื่องทั้งหมดที่เขาได้ทำร้านอาหารปลอมนี้ขึ้นมาด้วยตัวของเขาเอง
และเมื่อทาง TripAdvisor ทราบเรื่องนี้ก็ได้ทำการลบร้านอาหาร the Shed ออกทันที
ซึ่งเรื่องราวทั้งหมดนี้จึงทำให้เกิดข้อสงสัยว่า TripAdvisor มีการจัดอันดับอย่างไร?
TripAdvisor ได้มีการอัปเดตเรื่องการจัดอันดับล่าสุดเมื่อวันที่ 23 เมษายน 2018 ว่า
สิ่งที่นำมาเป็นปัจจัยหลักๆ จะมี 3 ข้อ คือ
1. คุณภาพของการรีวิว: การรีวิวจะต้องมีข้อมูลและรูปภาพที่เป็นปัจจุบัน
2. ปริมาณของการรีวิว: ยิ่งร้านไหนมีจำนวนคนที่เข้าไปรีวิวเยอะ ก็จะได้มีความน่าเชื่อถือเพิ่มขึ้น ทุกรีวิวจะนำมาคิดสำหรับการจัดอันดับรวมถึงการให้คะแนนของแต่ละคนด้วย
3. การให้ความสำคัญของการรีวิว: การรีวิวล่าสุดจะมีน้ำหนักที่มีความสำคัญของการนำมาคำนวณคะแนนการจัดอันดับมากกว่ารีวิวอันเก่าๆ
ซึ่งนอกจากทั้ง 3 ปัจจัยหลัก ที่พูดมาแล้ว ยังจะต้องมีการควบคุมดูแลทั้งคนที่มารีวิวและเจ้าของร้านด้วยเหมือนกัน
ในส่วนของร้าน และโรงแรม จำเป็นจะต้องมีการมาอัปเดตข้อมูลสม่ำเสมอ ไม่ว่าจะเป็นการเพิ่มข้อมูล รูปภาพบรรยากาศปัจจุบัน หรือสิ่งที่น่าสนใจภายในร้านตัวเอง
ทาง TripAdvisor ยังมีการติดตามผลงานของทางร้านและวิเคราะห์วิธีการที่มีส่วนร่วมกับคนรีวิวใน TripAdvisor และเปรียบเทียบกับคู่แข่งเพื่อวัดผลการจัดอันดับ
เรื่องนี้อาจจะทำให้เราเห็นอะไรบางอย่าง
การรีวิวร้านอาหาร ดูเหมือนจะเชื่อถือได้ถ้ามีคนมารีวิวมาก
แต่บางทีก็ไม่ได้เป็นแบบนั้น
บางทีสิ่งที่อยู่บนโลกออนไลน์ที่มีอิสระในการออกความคิดเห็น
ในบางครั้งการออกความคิดเห็นที่ไม่ใช่เรื่องจริง อาจจะเป็นการทำลาย หรือการทำให้ใครหลายคนเสียหาย
จนกลายเป็นจุดเริ่มต้นของการกระทำบางอย่าง แบบเรื่องนี้ก็เป็นได้
คำถามน่าคิดทิ้งท้าย
เราดูการรีวิวในโลกออนไลน์ครั้งสุดท้ายเมื่อไหร่?
แน่ใจแค่ไหนว่ามันไม่ได้ถูกสร้างขึ้นมาเหมือนเรื่องนี้..
----------------------
อ่านรีวิวออนไลน์แล้ว อ่านบทความออนไลน์แบบบล็อกต่อได้ที่ แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
reference
-
-
-
-